Social Distortion fejrer 40 års legendarisk punkrock med koncert i Store VEGA

**De er blevet kaldt ”The Rolling Stones of hardcore” og har Bruce Springsteen som erklæret fan. Orange County-gruppen med karismatiske Mike Ness i front får taget til at løfte sig i Store VEGA tirsdag den 9. juni 2020.**

Hardcore, country, rock’n’roll, blues og rockabilly – Social Distortions punkrock-baserede lyd er blevet kaldt mange ting, siden ’Mommy’s Little Monster’, det første ud af syv album, i 1982 satte den californiske gruppe på verdenskortet.

Social Distortion blev dannet i 1979 og har derfor i 2019 kunnet fejre 40-års jubilæum. Mens frontmand Mike Ness’ sangskrivning og tekster om livets lærdom lige siden begyndelsen har dannet rød tråd gennem samtlige af Social Distortions plader, har det musikalske og lydmæssige udtryk været i konstant udvikling. Måske netop dét har været opskriften på Mike Ness’ og Social Distortions succes med at overgå dem selv på hvert album, de har udgivet.

Efter 40 års musikalsk virke og syv udgivelser har Ness i flere interviews nu løftet sløret for, at Social Distortion i januar 2020 vender tilbage til studiet for at indspille det længeventede ottende album. De første smagsprøver har man allerede kunnet høre live, når Social Distortion til deres seneste shows har spillet de to nye numre ”Over You” og ”Born To Kill”, som Ness [i et interview](https://consequenceofsound.net/2018/11/social-distortion-mike-ness-interview-2018/) har omtalt som henholdsvis 70’er inspireret rock og ”straight-out fuckin’ punk”.

Mens 80’erne og 90’erne blev beriget med flere album fra amerikanernes hånd – herunder den selvbetitlede gennembrudsplade og den platinsælgende ’White Light, White Heat, White Trash’ – skulle der gå hele otte år, før 2004-pladen ’Sex, Love and Rock ’n’ Roll’ kom, og yderligere syv år før gruppen igen var på banen med ’Hard Times And Nursery Rhymes’ i 2011. Det var dog ventetiden værd, for albummet høstede dem en fjerdeplads på den amerikanske hitliste.

Sidste gang, Social Distortion gæstede Danmark, var i 2012, da de spillede på VoxHall i Aarhus efter året forinden at have givet en udsolgt koncert i Store VEGA. I 2009 havde gruppen den ærefulde opgave at åbne Roskilde Festivals Arena-scene – en opgave de blev belønnet for af Politikens anmelder, som kaldte legendernes koncert en ”formidabel indsats”.

Udover Bruce Springsteen, som sidste år overraskede publikum, da han gæstede en Social Distortion-koncert på en festival i New Jersey, har også Pearl Jam, Eddie Vedder og nyere bands som Green Day, Blink-182 og danske Volbeat erklæret deres kærlighed til californierne, som altså nu endelig lægger vejen forbi Danmark igen.

Koncerten finder sted i Store VEGA tirsdag den 9. juni 2020.
Billetter kan købes fra onsdag den 13. november kl. 10.00 via Ticketmaster.dk